
L E G E

privind licenţierea unor genuri de activitate



Parlamentul adoptă prezenta lege organică. 


Articolul 1. Destinaţia şi sfera de aplicare a prezentei legi


(1) Prezenta lege determină cadrul juridic, organizatoric şi economic de licenţiere a unor genuri de activitate, stabileşte genurile de activitate supuse licenţierii şi este orientată spre asigurarea controlului din partea statului asupra respectării cerinţelor şi condiţiilor a căror efectuare este necesară la desfăşurarea genurilor respective de activitate.

(2) Modul de licenţiere stabilit în prezenta lege nu se extinde asupra licenţierii genurilor de activitate a instituţiilor financiare, a participanţilor profesionişti la piaţa valorilor mobiliare, în domeniul energeticii, telecomunicaţiilor şi informaticii, a audiovizualului, a căror licenţiere se efectuează conform legilor ce reglementează relaţiile din domeniile respective.

Articolul 2. Noţiuni principale

În sensul prezentei legi se definesc următoarele noţiuni:

licenţă – act oficial, eliberat de autoritatea pentru licenţiere, ce atestă dreptul titularului de licenţă de a desfăşura, pentru o perioadă determinată, genul de activitate indicat în acesta, cu respectarea obligatorie a condiţiilor de licenţiere;

solicitant – persoană juridică sau fizică, înregistrată în modul stabilit în Republica Moldova în calitate de întreprindere, indiferent de tipul de proprietate şi forma juridică de organizare, care depune la autoritatea de licenţiere cererea şi documentele necesare pentru obţinerea licenţei;

titular de licenţă – întreprinderea care a obţinut licenţă;

condiţii de licenţiere – totalitatea cerinţelor şi condiţiilor stabilite, a căror respectare este obligatorie pentru titularul de licenţă la desfăşurarea genului de activitate licenţiat;

licenţiere – totalitatea procedurilor legate de eliberarea, reperfectarea, suspendarea, reînnoirea şi retragerea licenţelor, eliberarea copiilor şi duplicatelor de pe acestea, ţinerea dosarelor de licenţiere şi a registrelor de licenţe, controlul asupra respectării de către titularii de licenţe a condiţiilor de licenţiere, adoptarea prescripţiilor privind lichidarea încălcărilor ce ţin de condiţiile de licenţiere;

registrul licenţelor – totalitatea informaţiilor cu privire la licenţele eliberate, reperfectate, suspendate, reînnoite şi retrase;

suspendarea licenţei – privarea titularului de licenţă, pe un termen stabilit, de dreptul de a desfăşura un anumit gen de activitate;

retragerea licenţei – privarea titularului de licenţă de dreptul de a desfăşura un anumit gen de activitate.

Articolul 3. Principiile de bază ale licenţierii

Principiile de bază ale licenţierii sînt:

a) asigurarea egalităţii în drepturi şi a intereselor legitime ale tuturor întreprinderilor;

b) confirmarea de către solicitant a abilităţilor sale de a desfăşura pe răspunderea sa un anumit gen de activitate;

c) protecţia drepturilor, intereselor legale şi a sănătăţii cetăţenilor, protecţia mediului ambiant şi asigurarea securităţii statului;

d) stabilirea unui mod unic de licenţiere pe teritoriul Republicii Moldova;

e) transparenţa licenţierii.

Articolul 4. Criteriile de determinare a genurilor de activitate licenţiate

La genurile de activitate licenţiate se atribuie genurile de activitate a căror practicare în mod neregulamentar poate prejudicia drepturile, interesele legale şi sănătatea cetăţenilor, mediul ambiant şi securitatea statului şi a căror reglementare nu se poate efectua altfel decît prin licenţiere.

Articolul 5. Participanţii la procesul de licenţiere

Participanţi la procesul de licenţiere sînt:

a) Camera de licenţiere;

b) Banca Naţională a Moldovei;

c) Comisia Naţională a Valorilor Mobiliare;

d) Agenţia Naţională pentru Reglementare în Energetică;

e) Agenţia Naţională pentru Reglementare în Telecomunicaţii şi Informatică;

f) Consiliul Coordonator al Audiovizualului;

g) autorităţile administraţiei publice locale;

h) autorităţile administraţiei publice centrale de specialitate;

i) solicitanţii;

j) titularii de licenţă.

Articolul 6. Autorităţile de licenţiere 

(1) Dreptul de licenţiere a genurilor de activitate indicate la art.8 alin.(1), cu excepţia celor indicate la pct.43) - 55), îl are Camera de licenţiere.

(2) Dreptul de licenţiere a genurilor de activitate indicate la art.8 alin.(1) pct.53) - 55) îl au autorităţile executive ale administraţiei publice locale (primăriile). Acestea efectuează licenţierea conform prezentei legi şi în baza regulamentului aprobat de autoritatea reprezentativă a administraţiei publice locale.

Articolul 7. Camera de licenţiere

(1) Camera de licenţiere, denumită în continuare Cameră, are statut de persoană juridică şi dispune de ştampilă cu stema de stat şi cu denumirea sa. Camera îşi desfăşoară activitatea pe baza regulamentului aprobat de Guvern.

(2) Camera îndeplineşte următoarele atribuţii:

a) promovează politica statului şi asigură respectarea legislaţiei în domeniul licenţierii;

b) eliberează, reperfectează, suspendă, reînnoieşte şi retrage licenţele, recunoaşte nevalabilitatea licenţelor, eliberează copiile şi duplicatele de pe acestea;

c) în comun cu autorităţile administraţiei publice centrale de specialitate şi de comun acord cu Ministerul Economiei, stabileşte condiţiile de licenţiere a genurilor de activitate concrete, întocmeşte lista documentelor suplimentare prezentate de solicitanţi, care confirmă abilitatea acestora de a desfăşura un anumit gen de activitate;

d) organizează controlul asupra respectării de către titularii de licenţe a condiţiilor de licenţiere;

e) remite prescripţii privind lichidarea încălcărilor ce ţin de condiţiile de licenţiere;

f) ţine dosarele de licenţiere şi registrul unic al licenţelor;

g) generalizează experienţa din domeniul licenţierii şi prezintă propuneri privind perfecţionarea acesteia.

(3) Deciziile Camerei pot fi contestate în instanţa judecătorească.

Articolul 8. Genurile de activitate supuse licenţierii

(1) Se supun licenţierii următoarele genuri de activitate:

1) activitatea de audit;

2) activitatea în domeniul asigurărilor;

3) funcţionarea caselor de amanet;

4) activitatea legată de metale preţioase şi pietre preţioase;

5) activitatea legată de jocurile de noroc: organizarea şi desfăşurarea loteriilor, întreţinerea cazinourilor, exploatarea automatelor de joc cu cîştiguri băneşti, stabilirea mizelor la competiţiile sportive;

6) importul şi (sau) comercializarea angro a băuturilor alcoolice, a alcoolului etilic şi a berii importate;

7) fabricarea şi (sau) păstrarea, comercializarea angro a alcoolului etilic, a producţiei alcoolice şi a berii;

8) importul şi (sau) prelucrarea tutunului, fabricarea şi comercializarea angro a produselor din tutun;

9) fabricarea şi (sau) comercializarea angro a materialului de înmulţire săditor şi semincer;

10) creşterea vitelor de prăsilă;

11) proiectarea plantaţiilor pomicole, bacifere şi viticole;

12) producerea pentru comercializare a materialului biologic de cabaline, bovine, porcine, ovine, a materialului biologic avicol şi piscicol;

13) activitatea farmaceutică veterinară şi (sau) asistenţa veterinară, cu excepţia activităţii desfăşurate de serviciul veterinar de stat;

14) importul şi (sau) comercializarea preparatelor chimice şi biologice pentru protecţia plantelor şi a stimulatoarelor de creştere a plantelor;

15) colectarea şi (sau) păstrarea şi exportul resturilor şi deşeurilor de metale feroase şi neferoase;

16) transportul auto de călători, cu excepţia transportului judeţean, municipal şi urban;

17) activitatea de proiectare pentru toate categoriile de construcţii, urbanism şi (sau) inginerie, reconstrucţii, restaurări;

18) construcţii de clădiri şi (sau) construcţii inginereşti şi reţele tehnico-edilitare, reconstrucţii, consolidări, restaurări;

19) administrarea activelor fondurilor nestatale de pensii;

20) activitatea legată de plasarea în cîmpul muncii a cetăţenilor în ţară şi (sau) în străinătate;

21) activitatea farmaceutică (inclusiv cu folosirea preparatelor narcotice şi a substanţelor psihotrope);

22) acordarea asistenţei medicale (cu excepţia activităţii efectuate de instituţiile şi organizaţiile bugetare);

23) activitatea în domeniul geneticii şi microbiologiei;

24) activitatea instituţiilor de învăţămînt de toate nivelurile, treptele şi formele de instruire (cu excepţia instituţiilor şi organizaţiilor bugetare);

25) lucrările de prospecţiune şi de cercetare arheologică;

26) activitatea de efectuare a expertizei juridice;

27) reparaţia armelor sportive şi (sau) de vînătoare;

28) activitatea de detectiv particular şi (sau) de pază nestatală şi asigurare a securităţii;

29) importul şi (sau) exportul, comercializarea armamentului şi muniţiilor;

30) confecţionarea şi distrugerea ştampilelor;

31) prestarea de servicii în domeniul cifrării informaţiei;

32) importul şi (sau) comercializarea, depozitarea substanţelor şi a materialelor chimice toxice;

33) depozitarea şi (sau) folosirea materialelor explozive, efectuarea lucrărilor de explodare;

34) lucrările de foraj (cu excepţia prospecţiunilor tehnice în construcţie);

35) activitatea legată de utilizarea surselor de radiaţii ionizante şi a materialelor radioactive;

36) producerea şi îmbutelierea apelor minerale şi naturale potabile;

37) extragerea zăcămintelor minerale;

38) montarea şi (sau) reglarea, asistenţa tehnică a sistemelor automate de semnalizare şi de stingere a incendiilor, precum şi de protecţie a clădirilor împotriva fumului şi de înştiinţare în caz de incendiu;

39) activitatea topogeodezică şi cartografică;

40) activitatea de evaluare a bunurilor imobiliare;

41) activitatea de turism;

42) activitatea de efectuare a expertizei mărfurilor;

43) activitatea instituţiilor financiare;

44) activitatea participanţilor profesionişti la piaţa valorilor mobiliare;

45) importul şi (sau) comercializarea angro sau cu amănuntul a benzinei, motorinei sau a gazului lichefiat;

46) producţia şi (sau) furnizarea, transportul, distribuirea energiei electrice;

47) furnizarea şi (sau) transportul, distribuirea gazelor naturale;

48) prestarea serviciilor de telefonie fixă locală şi (sau) interurbană, internaţională;

49) prestarea serviciilor de telefonie mobilă celulară şi (sau) prin satelit;

50) prestarea serviciilor în domeniul informaticii;

51) construcţia şi (sau) întreţinerea, exploatarea, precum şi crearea posturilor de radio şi televiziune, a reţelelor prin cablu;

52) activitatea în domeniul televiziunii şi radiodifuziunii;

53) comercializarea cu amănuntul a băuturilor alcoolice;

54) comercializarea cu amănuntul a articolelor din tutun;

55) transportul auto de călători judeţean şi (sau) municipal, urban, inclusiv cu taximetre.

(2) Genurile de activitate care nu sînt indicate la alin.(1) se desfăşoară fără licenţe.

(3) Introducerea licenţierii pentru alte genuri de activitate e posibilă numai prin modificarea şi completarea listei genurilor de activitate supuse licenţierii, stabilită la alin.(1).

Articolul 9. Conţinutul licenţei

(1) Formularele de licenţă sînt documente de strictă evidenţă. Formularele tipizate au serie şi numerotare continuă. Tipul formularului de licenţă şi al anexei la aceasta se aprobă de Guvern.

(2) Licenţa conţine:

a) denumirea autorităţii de licenţiere;

b) seria, numărul şi data eliberării licenţei;

c) denumirea, forma juridică de organizare, adresa juridică a titularului de licenţă; 

d) data şi numărul certificatului de înregistrare de stat a întreprinderii, codul fiscal al acesteia;

e) genul de activitate, integral sau parţial, pentru a cărui desfăşurare se eliberează licenţa;

f) termenul de valabilitate a licenţei;

g) semnătura conducătorului Camerei sau a adjunctului acestuia autentificată prin aplicarea ştampilei acestui organ.

(3) Anexele la licenţă conţin toate condiţiile de licenţiere.

(4) Comanda, păstrarea şi evidenţa formularelor de licenţă se pune în sarcina Camerei.

Articolul 10. Documentele necesare pentru obţinerea licenţei

(1) Pentru obţinerea licenţei conducătorul întreprinderii sau persoana autorizată de acesta depune la Cameră o cerere de modelul stabilit, care conţine:

a) denumirea, forma juridică de organizare, adresa juridică, sediul şi codul fiscal al întreprinderii;

b) genul de activitate, integral sau parţial, pentru a cărui desfăşurare solicitantul intenţionează să obţină licenţa;

c) locul de amplasare a filialelor sau a altor subdiviziuni separate a întreprinderii, la care se va efectua activitatea în baza licenţei;

d) confirmarea de către solicitant a abilităţilor sale de a desfăşura pe răspunderea sa un anumit gen de activitate şi a veridicităţii documentelor prezentate.

(2) La cererea de eliberare a licenţei se anexează:

a) copia certificatului de înregistrare de stat a întreprinderii autentificată de notar sau de organul care a eliberat documentul;

b) documentele suplimentare în conformitate cu lista prevăzută la art.7 alin.(2) pct.c). Documentele se depun în original sau în copii autentificate de notar sau de organul care a eliberat documentul. Documentele pot fi însoţite şi de copii pe suport electronic.

(3) Se interzice solicitarea altor documente, cu excepţia celor prevăzute de prezentul articol.

(4) Cererea pentru eliberarea licenţei şi documentele anexate la ea se primesc conform borderoului a cărui copie se expediază (înmînează) solicitantului, cu menţiunea privind data primirii documentelor autentificată prin semnătura persoanei responsabile.

(5) Cererea pentru eliberarea licenţei nu se acceptă, în cazul în care:

a) aceasta a fost depusă (semnată) de către o persoană care nu are atribuţiile respective;

b) documentele sînt perfectate cu încălcarea cerinţelor prezentului articol.

(6) Despre neacceptarea cererii de eliberare a licenţei solicitantul este informat în scris, indicîndu-se temeiurile şi respectîndu-se termenele prevăzute pentru eliberarea licenţelor.

(7) După înlăturarea cauzelor ce au servit temei pentru neacceptarea cererii de eliberare a licenţei, solicitantul poate prezenta o nouă cerere, care se examinează în modul stabilit.

Articolul 11. Decizia privind eliberarea licenţei sau privind

 respingerea cererii de eliberare a licenţei

(1) Camera adoptă decizia privind eliberarea licenţei sau privind respingerea cererii de eliberare a licenţei în termen de cel mult 15 zile lucrătoare, începînd cu data primirii cererii împreună cu documentele anexate.

(2) Înştiinţarea despre adoptarea deciziei privind eliberarea licenţei (cu indicarea elementelor contului bancar şi a sumei ce urmează să fie achitată pentru eliberarea licenţei) sau privind respingerea cererii de eliberare a licenţei se expediază (se înmînează) solicitantului, în scris, în termen de cel mult 3 zile lucrătoare de la data adoptării deciziei.

(3) Temeiurile privind respingerea cererii de eliberare a licenţei sînt:

a) neautenticitatea datelor din documentele prezentate de solicitant;

b) neîncadrarea solicitantului, conform documentelor înaintate, în condiţiile de licenţiere.

(4) În caz de respingere a cererii de eliberare a licenţei pe motiv de descoperire în documentele prezentate de către solicitant a unor date neautentice, acesta poate depune o nouă cerere de eliberare a licenţei nu mai devreme de expirarea a 3 luni de la data adoptării deciziei privind respingerea cererii precedente.

(5) În caz de respingere a cererii de eliberare a licenţei pe motiv de neîncadrare a solicitantului în condiţiile de licenţiere, acesta poate depune o nouă cerere de eliberare a licenţei după înlăturarea cauzelor care au servit drept temei pentru respingerea cererii precedente.

Articolul 12. Sfera de acţiune a licenţei

(1) Licenţele eliberate de Cameră sînt valabile pe întreg teritoriul Republicii Moldova.

(2) Licenţele eliberate de către autorităţile administraţiei publice locale sînt valabile pe teritoriul aflat în subordinea acestora.

(3) Licenţele obţinute în Republica Moldova sînt valabile şi peste hotarele ei, în corespundere cu acordurile internaţionale la care Republica Moldova este parte.

Articolul 13. Termenul de valabilitate a licenţei

(1) Licenţa se eliberează pe un termen de 5 ani, cu excepţiile menţionate la alin.(2).

(2) Pentru genurile de activitate indicate la art.8 alin.(1) pct.5) - 8), licenţa se eliberează pe un termen de un an, iar pentru cele indicate la art.8 alin.(1) pct.46) şi 47), licenţa se eliberează pe un termen de pînă la 25 de ani.

Articolul 14. Eliberarea licenţei

(1) Licenţa se perfectează în termen de 3 zile lucrătoare, începînd cu ziua primirii documentului care confirmă achitarea taxei pentru eliberarea licenţei. Menţiunea despre data primirii documentului, care confirmă achitarea taxei pentru eliberarea licenţei, se face pe borderoul documentelor primite de la solicitant.

(2) Dacă solicitantul, în termen de 30 de zile de la data la care i s-a expediat (înmînat) înştiinţarea despre adoptarea deciziei privind eliberarea licenţei, nu a prezentat documentul ce confirmă achitarea taxei pentru eliberarea acesteia sau nu s-a prezentat pentru a i se elibera licenţa perfectată, Camera este în drept să anuleze decizia privind eliberarea licenţei sau să adopte decizia privind recunoaşterea licenţei ca fiind nevalabilă.

(3) Pentru fiecare filială sau altă subdiviziune separată a titularului de licenţă, la care va fi efectuată activitatea pe baza licenţei obţinute, titularului de licenţă i se eliberează copii autorizate de pe aceasta. Copiile confirmă dreptul filialei sau al altei subdiviziuni separate de a desfăşura activităţi pe baza licenţei obţinute.

(4) În cazul în care titularul de licenţă creează o nouă filială sau o altă subdiviziune separată, care va desfăşura activităţi conform licenţei obţinute, titularul este obligat să depună la Cameră o cerere referitoare la eliberarea unei copii de pe licenţă, precum şi documentele prevăzute la art.10 alin.(2) lit.b).

(5) În caz de lichidare a filialei sau a altei subdiviziuni separate a titularului de licenţă, care a desfăşurat activităţi conform licenţei obţinute, sau în caz de încetare de către aceasta a activităţii respective, titularul de licenţă este obligat să expedieze către Cameră, în termen de 7 zile lucrătoare de la data lichidării sau încetării activităţii, o înştiinţare scrisă. Modificările respective se includ în registrul licenţelor nu mai tîrziu de ziua imediat următoare datei în care s-a primit înştiinţarea.

(6) În cazul în care titularul de licenţă intenţionează să desfăşoare genul de activitate indicat în licenţă după expirarea termenului ei de valabilitate, acesta este obligat să obţină o nouă licenţă în modul stabilit de prezenta lege. O nouă licenţă se eliberează nu mai devreme de ultima zi lucrătoare pentru care a fost valabilă licenţa precedentă.

(7) Titularul de licenţă nu este în drept să transmită licenţa sau copia de pe aceasta altei persoane.

Articolul 15. Reperfectarea licenţei

(1) Temeiurile pentru reperfectarea licenţei sînt schimbarea denumirii titularului de licenţă şi modificarea altor date ce se conţin în licenţă.

(2) La apariţia temeiurilor pentru reperfectarea licenţei titularul acesteia este obligat, în termen de 10 zile lucrătoare, să depună la Cameră o cerere de reperfectare a licenţei împreună cu licenţa care necesită reperfectare şi documentele (sau copiile de pe acestea, autentificate de notar sau de organul care  le-a eliberat), ce confirmă modificările în cauză.

(3) Camera, în termen de 3 zile lucrătoare de la data depunerii cererii de reperfectare a licenţei şi a documentelor anexate la ea, este obligată să elibereze licenţa reperfectată pe un formular nou, ţinînd cont de modificările indicate în cerere, precum şi copiile necesare de pe această licenţă.

(4) Termenul de valabilitate a licenţei reperfectate nu poate depăşi termenul de valabilitate indicat în licenţa precedentă.

(5) La reperfectarea licenţei, Camera adoptă decizia despre recunoaşterea nevalabilităţii licenţei precedente, introducînd modificările respective în registrul de licenţiere, nu mai tîrziu de ziua lucrătoare imediat următoare adoptării deciziei.

(6) În perioada examinării cererii privind reperfectarea licenţei titularul acesteia îşi poate continua activitatea în baza unui certificat eliberat de Cameră.

(7) Licenţa care nu a fost reperfectată în termenul stabilit nu este valabilă.

Articolul 16. Modificarea datelor indicate în documentele 

 anexate la cererea de eliberare a licenţei

(1) Titularul de licenţă este obligat să înştiinţeze Camera despre toate modificările datelor indicate în documentele anexate la cererea de eliberare a licenţei. Înştiinţarea se prezintă, în scris, în termen de 10 zile de la survenirea modificărilor, împreună cu documentele (sau copiile de pe acestea, autentificate de notar sau de organul care le-a eliberat), ce confirmă modificările în cauză.

(2) În baza documentelor prezentate, Camera poate lua decizia privind suspendarea licenţei.

Articolul 17. Eliberarea duplicatului licenţei

(1) Drept temei pentru eliberarea duplicatului licenţei serveşte pierderea sau deteriorarea acesteia.

(2) În caz de pierdere a licenţei, titularul acesteia este obligat să depună la Cameră o cerere de eliberare a duplicatului licenţei.

(3) În cazul în care licenţa este deteriorată şi nu poate fi folosită, titularul acesteia depune la Cameră, împreună cu licenţa deteriorată, o cerere de eliberare a duplicatului acesteia.

(4) Camera este obligată să elibereze duplicatul licenţei în termen de 3 zile lucrătoare de la data depunerii cererii pentru eliberarea duplicatului licenţei.

(5) Termenul de valabilitate a duplicatului licenţei nu poate depăşi termenul indicat în licenţa pierdută sau deteriorată.

(6) În caz de eliberare a duplicatului licenţei, Camera adoptă decizia de anulare a licenţei pierdute sau deteriorate, cu introducerea modificărilor respective în registrul licenţelor, nu mai tîrziu de ziua lucrătoare imediat următoare adoptării deciziei.

(7) În perioada de examinare a cererii de eliberare a duplicatului licenţei titularul acesteia îşi poate desfăşura activitatea pe baza unui certificat eliberat de Cameră.

Articolul 18. Taxa pentru licenţă

(1) Taxa pentru eliberarea licenţei este de 1800 lei, cu excepţia taxelor prevăzute la alin.(2) - (4).

(2) Taxa pentru eliberarea licenţei pentru genurile de activitate indicate la art.8 alin.(1) pct.53) şi 54) constituie 4500 lei. Taxa respectivă poate fi achitată anual în cote egale.

(3) Taxa pentru eliberarea licenţei pentru genurile de activitate indicate la art.8 alin.(1) pct.5) - 8) şi 45) se stabileşte anual de legea bugetului.

(4) Taxa pentru eliberarea licenţei de prestare a serviciilor de telefonie mobilă celulară şi a celei de telefonie fixă interurbană şi (sau) internaţională trebuie să fie nu mai mică decît echivalentul în bani de un milion de dolari S.U.A. Hotărîrea privind eliberarea licenţei respective se publică în Monitorul Oficial al Republicii Moldova.

(5) Taxa pentru eliberarea licenţei reperfectate şi a copiei de pe aceasta se stabileşte în proporţie de 10 la sută, iar a duplicatului licenţei – de 50 la sută din taxa pentru licenţă.

(6) Sumele taxelor pentru licenţe se varsă, respectiv, la bugetul de stat sau la bugetul local.

Articolul 19. Controlul în domeniul licenţierii

(1) Controlul asupra respectării de către titularii de licenţă a condiţiilor de licenţiere se efectuează de către Cameră împreună cu autoritatea administraţiei publice centrale  de specialitate prin efectuarea de controale planificate (cel mult o dată în decursul anului calendaristic) şi de controale inopinate.

(2) Controalele inopinate se efectuează numai în temeiul unei cereri scrise privind încălcarea condiţiilor de licenţiere de către titularul de licenţă sau în scopul de a verifica îndeplinirea prescripţiilor privind lichidarea încălcărilor ce ţin de condiţiile de licenţiere.

(3) La efectuarea controlului asupra respectării condiţiilor de licenţiere, titularul de licenţă prezintă toată informaţia şi documentele necesare şi asigură condiţiile pentru efectuarea lui.

(4) În baza rezultatelor controlului se întocmeşte un act în 2 exemplare, unul dintre care se expediază (înmînează) titularului de licenţă, iar al doilea se păstrează la Cameră.

(5) În cazul în care se depistează încălcări ale condiţiilor de licenţiere, Camera, în termen de 10 zile lucrătoare de la data întocmirii actului de control, emite prescripţia privind lichidarea încălcărilor, precum şi avertizarea despre posibila suspendare sau retragere a licenţei dacă încălcările depistate nu vor fi lichidate în termenul stabilit.

(6) Titularul de licenţă, primind prescripţia privind lichidarea încălcărilor ce ţin de condiţiile de licenţiere, este obligat, în termenul indicat în prescripţie, să prezinte Camerei informaţia privind lichidarea încălcărilor.

(7) Organele de control de stat, autorităţile administraţiei publice locale, în cazul depistării încălcărilor ce ţin de condiţiile de licenţiere de către titularul de licenţă, sînt obligate să informeze Camera despre aceste încălcări.

Articolul 20. Suspendarea şi reluarea valabilităţii licenţei

(1) Drept temei pentru suspendarea licenţei servesc:

a) nerespectarea de către titularul de licenţă a prescripţiei privind lichidarea încălcării condiţiilor de licenţiere în termenul stabilit;

b) pierderea parţială sau temporară de către titularul de licenţă a capacităţii de a desfăşura  genul de activitate licenţiat;

c) neachitarea cotei anuale, prevăzute la art.18 alin.(2), a taxei de licenţiere.

(2) Decizia privind suspendarea licenţei se adoptă de Cameră în termen de    3 zile lucrătoare şi se aduce la cunoştinţa titularului de licenţă de asemenea în termen de 3 zile lucrătoare de la data adoptării. Termenul de suspendare a licenţei nu poate depăşi 6 luni.

(3) Titularul de licenţă este obligat să înştiinţeze în scris Camera despre lichidarea circumstanţelor care au dus la suspendarea licenţei.

(4) Decizia privind reluarea valabilităţii licenţei se adoptă de Cameră în termen de 3 zile lucrătoare şi se aduce la cunoştinţă titularului de licenţă de asemenea în termen de 3 zile lucrătoare de la data primirii înştiinţării respective şi a verificării faptului de lichidare a circumstanţelor care au dus la suspendarea licenţei.

(5) Termenul de valabilitate a licenţei nu se prelungeşte pe perioada de suspendare a acesteia.

Articolul 21. Retragerea licenţei

(1) Drept temei pentru retragerea licenţei servesc:

a) cererea titularului de licenţă privind retragerea acesteia;

b) decizia cu privire la anularea înregistrării de stat a întreprinderii – titular de licenţă;

c) depistarea unor date neautentice în documentele prezentate pentru obţinerea licenţei;

d) stabilirea faptului de transmitere a licenţei sau a copiei de pe aceasta altei persoane în scopul desfăşurării genului de activitate stipulat în licenţă;

e) descoperirea faptului de neprezentare, în termenul stabilit, a înştiinţării privind modificarea datelor indicate în documentele anexate la cererea de eliberare a licenţei;

f) neînlăturarea, în termenul stabilit, a circumstanţelor care au dus la suspendarea licenţei;

g) nerespectarea repetată a prescripţiilor privind lichidarea încălcărilor ce ţin de condiţiile de licenţiere.

(2) Licenţa se retrage şi în alte cazuri prevăzute de legile ce reglementează relaţiile din domeniul respectiv.

(3) Camera adoptă decizia privind retragerea licenţei în termen de 10 zile lucrătoare de la data stabilirii temeiurilor pentru aceasta şi o aduce la cunoştinţa titularului de licenţă, cu indicarea temeiurilor retragerii, nu mai tîrziu de 3 zile lucrătoare de la data adoptării.

(4) Menţiunea referitoare la data şi numărul deciziei privind retragerea licenţei se înscrie în registrul licenţelor nu mai tîrziu de ziua lucrătoare imediat următoare adoptării deciziei.

(5) În cazul retragerii licenţei taxa pentru licenţă nu se restituie.

Articolul 22. Lucrările de secretariat în domeniul licenţierii

(1) Camera formează un dosar de licenţiere pentru fiecare întreprindere care a depus cererea de eliberare a licenţei, iar pe fiecare gen de activitate licenţiat se ţine registrul de evidenţă a cererilor şi licenţelor eliberate.

(2) În dosarul de licenţiere se păstrează toate documentele primite de la titularul de licenţă, precum şi copiile de pe deciziile şi prescripţiile Camerei, ce se referă la acesta.

(3) Registrul de evidenţă a cererilor şi licenţelor eliberate conţine datele despre solicitant, data primirii documentelor, data şi numărul deciziilor adoptate de Cameră, data eliberării licenţei şi semnătura persoanei care a primit licenţa.

(4) Camera formează şi ţine registrul unic de licenţiere, separat, pentru fiecare gen de activitate licenţiat.

(5) În registrul unic de licenţiere se includ:

a) denumirea autorităţii de licenţiere;

b) datele despre titularul de licenţă;

c) genul de activitate licenţiat;

d) data şi numărul deciziei privind eliberarea licenţei;

e) seria, numărul şi data eliberării licenţei;

f) termenul de valabilitate a licenţei;

g) informaţia privind reperfectarea licenţei, eliberarea copiilor şi duplicatelor de pe aceasta;

h) temeiurile, data şi numărul prescripţiei privind înlăturarea încălcărilor ce ţin de condiţiile de licenţiere;

i) temeiurile, data şi numărul deciziei privind suspendarea şi reînnoirea licenţei;

j) temeiurile, data şi numărul deciziei privind retragerea licenţei;

k) temeiurile, data şi numărul deciziei privind declararea licenţei ca fiind nevalabilă.

(6) Autorităţile de licenţiere sînt obligate să ţină registrele lor de licenţiere şi să prezinte Camerei informaţia pentru asigurarea ţinerii registrului unic de licenţiere.

(7) Informaţia care se conţine în registrele de licenţiere este transparentă. Pentru primirea extrasului din registru se încasează o taxă în mărime de 50 de lei, care se varsă la bugetul de stat.

(8) Autorităţile publice se scutesc de taxa pentru folosirea datelor din registrele de licenţiere.

Articolul 23. Dispoziţii finale şi tranzitorii

(1) Prezenta lege intră în vigoare la expirarea termenului de 6 luni de la data publicării.

(2) Guvernul, în termen de 6 luni:

va prezenta Parlamentului propuneri pentru aducerea legislaţiei în vigoare în corespundere cu prezenta lege; 

va aduce actele sale normative în corespundere cu prezenta lege;

va asigura reexaminarea şi anularea de către ministere şi departamente a actelor lor normative care contravin prezentei legi;

va adopta actele normative necesare pentru realizarea prezentei legi.

(3) Licenţele eliberate pînă la intrarea în vigoare a prezentei legi se consideră valabile pînă la expirarea termenului acestora.

(4) Licenţele pentru efectuarea genurilor de activitate neprevăzute în prezenta lege se declară ca fiind nevalabile.

(5) De la data intrării în vigoare a prezentei legi, Legea nr.332-XIV din      26 martie 1999 privind acordarea de licenţe pentru unele genuri de activitate se abrogă.

PREŞEDINTELE  PARLAMENTULUI

EUGENIA  OSTAPCIUC

Chişinău, 30 iulie 2001.

